Materská škola, Ovčiarsko 31

Školský vzdelávací program

Kamarát

|  |  |
| --- | --- |
| Vyučovací jazyk | slovenský |
| Predložený zriaďovateľovi | 2.9.2022 |
| Prerokovaný v pedagogickej rade | 2.9.2022 |
| Prerokovaný v rade škole | 2.9.2022 |
| Vydaný dňa | 2.9.2022 |
| Riaditeľka materskej školy | Bc. Zuzana Adamčíková |

1. KAMARÁT

„Srdiečkové pravidlo“ našej materskej školy hovorí: „Všetci v škôlke sa máme radi a sme kamaráti.“ Uvedomujeme si, že nie vždy sa to aj dá dodržať a niekedy je skutočne ťažké zvládnuť emócie a pocity a práve preto sme profiláciu školy zamerali na prosociálnu výchovu a samotnému školskému vzdelávaciemu programu dali názov Kamarát.

1. **Vymedzenie cieľov a poslania výchovy a vzdelávania**

Vlastné ciele a poslanie výchovy a vzdelávania v našej materskej škole sme stanovili v súlade so všeobecnými cieľmi ustanovenými v štátnom vzdelávacom programe,

s cieľmi výchovy a vzdelávania ustanovenými v školskom zákone, s cieľmi stanovenými v koncepčnom zámere rozvoja materskej školy, s potrebami a záujmami detí, zákonných zástupcov a pedagogických zamestnancov a vlastným zameraním školy.

Pri tvorbe programu sme vychádzali z podmienok, ktoré naša MŠ poskytuje, do úvahy sme brali heterogénne zloženie triedy, vidiecke prostredie, ako aj osobnosť učiteľa, jeho štýl výchovy, ktorý sa zameriava na emocionálne bezpečie a vedenie dieťaťa k jeho osobnostnému rozvoju a sebarozvoju. Dieťa sa učí predovšetkým svojou vlastnou prežitou skúsenosťou, preto sú všetky vzdelávacie činnosti založené na priamych zážitkoch a skúsenostiach detí. Dôraz kladieme na vyváženosť spontánnych a riadených aktivít.

**Vlastné ciele:**

* Výchovu a vzdelávanie detí realizovať uplatňovaním moderných, inovatívnych metód edukácie, uplatňovaním prosociálneho výchovného štýlu.
* Umožňovať zážitky z úspechu a zvyšovať sebaúctu prostredníctvom pohybových aktivít a organizovaním športovo-rekreačných činností organizovaných v prírode.

 ( turistické vychádzky, púšťanie šarkanov, sánkovačka, škôlkarská olympiáda a iné.)

* Objavovať krásu kultúrneho dedičstva pomocou hier, piesní a dramatizácii rozprávok. (nacvičovanie ľudových piesní a kultúrnych pásiem so sprievodom hudobných nástrojov, hranie divadielok a krátkych rozprávok, návšteva divadla a iné)
* Rozvíjať informačné kompetencie prostredníctvom informačno-komunikačných technológií.
* zdokonaľovať rečový prejav z hľadiska gramatickej a štylistickej správnosti. – Napr. Rozvíjaním predčitateľskej gramotnosti podporovať záujem detí o knihy a čítanie rozprávok, zdokonaľovať rečový prejav z hľadiska gramatickej, štylistickej správnosti a vytvárať tak pozitívny vzťah k materinskému jazyku.
	1. **Zameranie školy**

Hlavným zameraním školy je **prosociálna výchova.**

Vstup dieťaťa do materskej školy je prvým krokom do spoločnosti. Ten so sebou prináša množstvo zmien, dieťa má hneď od začiatku priamu skúsenosť zo spolužitia v detskom kolektíve.

***„Chceme byť školou, v ktorej deti môžu byť samým sebou, a ktorá sa stane pre každé dieťa jeho druhou rodinou. Zároveň je našou úlohou pracovať tak, aby dieťa na konci predškolského obdobia disponovalo veku primeranou fyzickou, psychickou a sociálnou samostatnosťou a základmi, ktoré sú pre jeho ďalšie vzdelávanie a vlastný život dôležité .“***

Dieťa predškolského veku spoznáva svet okolo seba prostredníctvom svojich citov a pocitov a niekedy samé nechápe, čo práve prežíva. Ako naznačujú mnohé štúdie o správaní súčasných detí, ale aj z našich vlastných skúseností, pozorujeme, že dnešné deti sú emočne prudké, impulzívne a zároveň inteligentné a komunikatívne. Viac bojujú o to, byť samým sebou a nemajú taký strach pred autoritou. Často však nedokážu pomenovať, čo cítia a tu vznikajú nedorozumenia.

*„Našim cieľom je pomáhať deťom hľadať spôsoby, ako sa vyrovnať s vlastnými pocitmi, rozvíjať ich schopnosti, vnímať emócie a súčasne rozvíjať sociálne zručnosti.“*

Zmyslom existencie našej školy je vytvárať otvorené a partnerské spoločenstvo, založené na dôvere a spolupráci s deťmi a ich rodinami. Zároveň chceme prepojiť život v materskej škole so životom v obci, zapájať sa do spoločenských akcií a udalostí, ktoré sa v obci konajú a byť otvorenou inštitúciou pre širokú verejnosť.

V rámci prosociálnej výchovy poskytujeme deťom možnosť rozvíjať sa integrovane vo všetkých oblastiach rozvoja ( t. j. kognitívnej, sociálno-citovej, senzomotorickej) a cez vlastné zážitky.

1. **Stupeň vzdelania**

 Materská škola poskytuje predprimárne vzdelanie, na ktoré nadväzuje primárne vzdelávanie v základnej škole. Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole. Predprimárne vzdelávanie ukončuje dieťa spravidla v školskom roku, v ktorom do 31. augusta dosiahne šiesty rok veku a dosiahne školskú spôsobilosť. Dokladom o získanom stupni vzdelania je osvedčenie o získaní predprimárneho vzdelávania. Tento doklad vydá riaditeľka materskej školy len dieťaťu, ktoré absolvovalo posledný rok vzdelávacieho programu odboru vzdelávania v materskej škole.

**Povinné predprimárne vzdelávanie**

Plniť povinné predprimárne vzdelávanie musí každé dieťa, ktoré do 31. augusta (vrátane):

* dovŕši päť rokov veku,
* dovŕši päť rokov veku a povinné predprimárne vzdelávanie plní formou individuálneho vzdelávania – toto dieťa bude pokračovať v plnení povinného predprimárneho vzdelávania ešte jeden školský rok,
* nedovŕši päť rokov veku, ale jeho zákonný zástupca k žiadosti o vedenie dieťaťa ako dieťaťa plniaceho povinné predprimárne vzdelávanie predloží súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast,
* dovŕši päť rokov veku, ale zo zdravotných dôvodov je oslobodené od povinnosti dochádzať do materskej školy, lebo mu jeho zdravotný stav neumožňuje vzdelávať sa.

Povinné predprimárne vzdelávanie v materskej škole trvá jeden školský rok okrem prípadu
uvedeného v § 28a ods. 3 školského zákona.

Ak dieťa, pre ktoré je plnenie predprimárneho vzdelávania v materskej škole povinné, nedosiahne školskú spôsobilosť a pokračuje v plnení povinného predprimárneho vzdelávania (§28a ods. 3 zákona č. 248/2008 Z.z. o výchove a vzdelávaní), jeho vzdelávanie sa sústreďuje na odstránenie deficitov v rozvoji kľúčových kompetencií nevyhnutných na zvládnutie primárneho vzdelávania v základnej škole. Riaditeľ materskej školy podľa § 5 ods. 14 písm. f) zákona č. 596/2003 Z. z. rozhodne o pokračovaní plnenia povinného predprimárneho vzdelávania.

**Individuálne vzdelávanie dieťaťa, pre ktoré je predprimárne vzdelávanie povinné**

Školským zákonom sa ustanovilo, že povinné predprimárne vzdelávanie môžu deti plniť nielen „inštitucionálnou“ formou, teda formou pravidelného denného dochádzania do materskej školy v pracovných dňoch v rozsahu najmenej štyri hodiny denne, ale aj inou, individuálnou formou. Individuálne (predprimárne) vzdelávanie sa chápe ako ekvivalent plnenia povinného predprimárneho vzdelávania realizovaného inštitucionalizovanou formou povinného predprimárneho vzdelávania v materskej škole zaradenej v sieti škôl a školských zariadení SR. Dieťa pri plnení povinného predprimárneho vzdelávania formou individuálneho vzdelávania neprestáva byť dieťaťom kmeňovej materskej školy.

Podľa § 28b ods. 2 školského zákona, formou individuálneho vzdelávania môže povinné predprimárne vzdelávanie plniť dieťa, ktorého:

* zdravotný stav mu neumožňuje plniť povinné predprimárne vzdelávanie v kmeňovej materskej škole (nejde ale o dieťa podľa § 28a ods. 6 školského zákona – dieťa so zdravotným znevýhodnením),
* zákonný zástupca o to požiada materskú školu.

Každé dieťa, ktorého zákonný zástupca písomne požiada o povolenie individuálneho vzdelávania dieťaťa, musí:

* byť najskôr prijaté do kmeňovej materskej školy (ak do piateho roku veku nenavštevovalo materskú školu) alebo
* už byť dieťaťom kmeňovej materskej školy (ak ju už navštevuje pred tým, ako sa pre neho predprimárne vzdelávanie stane povinným).

Predprimárne vzdelávanie dieťaťa, ktorému bolo povolené individuálne vzdelávanie podľa § 28b ods. 2 písm. a) školského zákona, teda „zo zdravotných dôvodov“, bude zabezpečovať kmeňová materská škola v rozsahu najmenej dve hodiny týždenne.

Povolenie individuálneho vzdelávania dieťaťa podľa § 28b ods. 2 písm. b) školského zákona
riaditeľ kmeňovej materskej školy zruší:

1. na žiadosť zákonného zástupcu,
2. na základe odôvodneného návrhu fyzickej osoby, ktorá uskutočňuje individuálne vzdelávanie dieťaťa,
3. na návrh hlavného školského inšpektora alebo
4. ak sa neplní obsah individuálneho vzdelávania.

Riaditeľ kmeňovej materskej školy rozhodne o zrušení povolenia individuálneho vzdelávania
do 30 dní od začatia konania a zároveň zaradí dieťa do príslušnej triedy kmeňovej materskej
školy.

1. **Dĺžka dochádzky a formy výchovy a vzdelávania**

Dĺžka dochádzky do MŠ je viacročná, spravidla trojročná. Uplatňujeme celodennú výchovu a vzdelávanie s možnosťou poldennej výchovy a vzdelávania pre deti, ktorých rodičia o to požiadajú. Výchova a vzdelávanie sa v materskej škole uskutočňuje dennou formou, prostredníctvom foriem denných činností. Povinné predprimárne vzdelávanie dieťa plní formou pravidelného denného dochádzania v pracovných dňoch v rozsahu najmenej štyri hodiny denne, okrem času školských prázdnin.

**Učebné osnovy**

Učebné osnovy sú súčasťou ŠkVP (príloha). Sú spracované v podobe rámcových obsahových celkov a mesačných projektov, ktoré sú v súlade so zameraním školy. Ich súčasťou sú výkonové štandardy, pričom každý obsahový celok v sebe integruje všetky vzdelávacie oblasti ŠVP.

**Hodnotenie detí**

Cieľom hodnotenia detí je poskytnúť spätnú väzbu učiteľkám a rodičom o tom, na akej vývinovej úrovni sa dieťa nachádza, aké má rezervy a aké sú ďalšie možnosti jeho napredovania. Rovnako dôležitá je aj spätná väzba, poskytnutá deťom, súvisiaca s budovaním základov sebahodnotenia a sebapoznávania.

Pri pedagogickom hodnotení detí sledujeme, prostredníctvom pedagogickej diagnostiky ich individuálny pokrok v rozvoji a učení. Priebežne sledujeme ako sa deti zdokonaľujú v schopnostiach a zručnostiach, ako sa im v hrách a činnostiach darí, ako sa cítia a čo prežívajú. Súčasťou pedagogickej diagnostiky sú portfóliá zložené zo súboru prác za určitú dobu edukácie, spravidla za jeden školský rok.

Kontrolu a hodnotenie realizujeme formou :

* pozorovania
* komunikácie s deťmi
* hospitáciou
* diagnostikou
* hodnotiacim portfóliom, ktoré obsahuje výtvarné práce, pracovné listy, pracovné zošity, kresbové testy detí.

Príloha:

***Učebné osnovy***

Učebné osnovy našej materskej školy sú navrhnuté tak, aby v nich boli v nejakej podobe obsiahnuté výkonové štandardy štátneho vzdelávacieho programu, ale zároveň umožňovali prispôsobovať výchovno- vzdelávaciu činnosť konkrétnym deťom, podmienkam školy ako aj rešpektovanie individuálneho učebného tempa detí. Zároveň máme navrhnuté mesačné projekty zamerané na rozvoj prosociálneho správania a socializačných schopností. Stratégie výchovno- vzdelávacej činnosti ako aj učebné plány sú vypracované v samostatnom dokumente školy.

|  |  |  |
| --- | --- | --- |
| **mesiac** | **Témy**  | **Projekty** |
| **September** | * Vitajte v škôlke
* Čo je moje
* Ja to zvládnem
* Zdravé potraviny
 | * Návšteva obchodu, obecného úradu
 |
| **Október** | * Babička moja milá
* Predpoveď počasia
* Jeseň v prírode
* Ako spia stromy
 | - Popoludnie so starými rodičmi v MŠ, - Spoločné tvorivé dielne- Vystúpenie v DK |
|  November | * Ako poznávame svet
* Čím budem keď vyrastiem
* Veselé počítanie
* Bádam a objavujem
 | * Tvorivé dielne s rodičmi
* Šarkaniáda
 |
| December | * Keď vonku nasneží
* Mikuláš priateľ detí
* Vianočná hudba
 | * Mikulášska tržnica
* Vianočná besiedka
* Posedenie pri stromčeku
* Rozhlasové vystúpenie
 |
| Január | * Zvieracie postieľky
* Požičiaš mi to?
* Kde žijem
* Kam ukazuje šípka
 | * Spoločná sánkovačka
* Návšteva divadla
* Zimný čaj o piatej so starými rodičmi
 |
| Február | * Hodiny tikajú
* Uhádni kto som
* Ako cestujeme
* Čo je živé
 | * Karneval s rodičmi
* Spoločné popoludnie- tvorivé dielne
 |
| Marec  | * Od semienka k rastlinke
* Rozprávku mi rozprávaj
* Cesta vodnej kvapky
* Tajomstvo vo vajíčku
 | * Návšteva mestskej knižnice
* Rodičia čítajú deťom
* Kniha v rodine
 |
| Apríl  | * Zvieracie rodinky
* Zo starého nové
* Čo už vieme
* Pomocníci na polici
 | * Jarné tvorivé dielne
* Spoločné posedenie
 |
| Máj  | * Moja Mama
* Poslúchaj ma jazýček
* Je tu ešte niekto?
* Zázrak prírody
 | * Vystúpenie v DK
* Posedenie s mamičkami
* Májová vychádzka s rodinami
 |
| Jún  | * Sme rovnakí a predsa iní
* Moje mesto- Žilina
* Moja vlasť- Slovensko
* Dovidenia škôlka milá
 | * Deň detí
* Školkarská olympiáda
* Výlet
* Rozlúčka s predškolákmi
* Obecné hody
 |

September

Obsahový celok: *Škôlka volá...*

***Charakteristika:***

*Témy obsahového celku a aktivity sú orientované na prekonávanie adaptačných problémov u detí, ale aj na upevňovanie a zopakovanie vedomostí a opätovné zjednotenie kolektívu po prázdninách. Novým deťom bude poskytnutý dostatočný priestor na zoznámenie sa s prostredím, učiteľkami a kamarátmi. Budú sa oboznamovať so zvyklosťami života v škôlke, spoločne vytvárať pravidlá, upevňovať základné hygienické a stravovacie návyky a zároveň pochopiť význam zdravého stravovania. Pomocou cielených aktivít budeme dbať na vytváranie priateľských spoločenstiev detí a podporovať slušné správanie.*

***Témy:***

* ***Vitajte v škôlke***

Prvé stretnutia, zoznamovanie, zážitky, nové prostredie, prvé pravidlá,

opakovanie vedomostí

* ***Zdravé potraviny-ovocie, zelenina***

Zdravý životný štýl, zmyslové vnímanie, triedenie, priraďovanie, ovocie a zelenina-poznávanie, produkty

* ***Ja to zvládnem***

Samostatnosť, hygienické návyky, poznám svoje oblečenie, stolovanie, základy etikety

* ***Čo je moje***

Slušné správanie, pozdravy, ďakujem, prosím, prepáč, nehnevaj sa... sebahodnotenie, dobré skutky

Október

Obsahový celok: Jeseň pani bohatá...

***Charakteristika:***

*Tematický celok nadväzuje na predchádzajúci začleňovaním prosociálnych hier, ktorými deti povedieme k súdržnosti a vzájomnej pomoci. Zároveň chceme obrátiť ich pozornosť na najbližšie okolie: pozorovať počasie, zmeny v prírode, kríky a stromy, tvary a farby listov. Budeme sa rozprávať o tom, prečo a ktoré zvieratká sa ukladajú k zimnému spánku, čím sa živia a prečo im treba pomáhať. V neposlednom rade výchovno-vzdelávacie činnosti, hry a aktivity povedieme k posilňovaniu komunikačných schopností a k uvedomeniu si základnej hodnoty rodiny, k prejaveniu lásky a úcty k starším ľuďom. Z oblasti zdravia a pohybu sa zameriame na pohybové schopnosti a rozvoj hrubej motoriky.*

**Témy:**

* ***Predpoveď počasia***

Počasie a časové vzťahy, kalendár počasia, výtvarné a hudobné činnosti, protiklady, grafomotorika, usporiadanie predmetov, dramatické hry

* ***Jeseň v prírode***

Príprava živočíchov na zimný spánok, sťahovavé vtáky, pozorovanie, bádanie, spoločné znaky, grafomotorické cvičenia, výtvarné činnosti, pohybové hry

* ***Ako spia stromy***

Stromy-listnaté a ihličnaté, kríky, listy a ich farby, jedlé a nejedlé huby, živá a neživá príroda, ochrana lesa, príbehy o prírode

* ***Babička moja milá***

Neverbálna komunikácia a vyjadrovanie citov, starí rodičia, dramatické a prosociálne hry, spontánny výtvarný prejav, využívanie technológií, opis textu, recitácia

November

*Obsahový celok: Úsmev je zadarmo...*

***Charakteristika:***

*Našim hlavným zámerom je poskytnúť deťom každodenné príležitosti na rozvíjanie a používanie všetkých zmyslov, osvojiť si poznatky o ľudskom tele a zdraví. Zároveň sa vedieť orientovať v aktuálnych telesných pocitoch, vytvárať návyky zdravého spôsobu života a tak uspokojiť ich prirodzenú túžbu po pohybe. Ďalej budeme poznávať svet ľudí, osvojovať si poznatky o rôznych povolaniach, precvičovať myšlienkové operácie, hrať sa na pracovné profesie. Spoločne sa naučíme vedieť vyhľadať informácie a umelecky vyjadrovať zážitky, poznatky a skúsenosti.*

*Vyskúšame si aj matematické operácie, priraďovanie a triedenie, tvary, porovnávanie a vytvárať základy práce s informáciami.*

**Témy:**

* ***Ako poznávame svet***

Zmysly a zmyslové vnímanie, orgány ľudského tela a ich funkcie, vedieť rozpoznať nebezpečenstvo, kde hľadať pomoc- dôležité telefónne čísla

* ***Čím budem, keď vyrastiem***

Poznatky o povolaniach, prosociálne správanie, pracovné stroje a technika využívaná ľuďmi, imitovanie pracovných činností

* **Veselé počítanie**

Počítanie, priraďovanie a triedenie predmetov, zoraďovanie a určovanie tvarov, porovnávanie veľkosti, množstva, váhy

* **Bádam a objavujem**

Hľadanie informácií, tvorba jednoduchého výrobku, pokusy a experimenty

**December**

*Obsahový celok: Najkrajší dar...*

***Charakteristika:***

*Témy obsahového celku sú zamerané na prípravu na Vianoce a chápanie významu*

*adventu. Výchovno- vzdelávacie aktivity, hry a činnosti povedieme k spoznávaniu tradícií a ľudových zvyklostí a* *sebareflexii, na základe ktorej sa naučia identifikovať pozitívne a negatívne správanie. Činnosti budú taktiež orientované na nácvik básní a piesní či rozvíjanie osobnostných a sociálnych kompetencii. Deti sa oboznámia so zvykmi našej kultúry, ktoré súvisia s obdobím adventu. Podieľajú sa na príprave vianočnej výzdoby, kultúrneho programu na vianočnú besiedku či vianočných darčekov. Všetky činnosti smerujú k spoločnému emocionálnemu zážitku a nesú sa vo sviatočnej atmosfére Vianoc.*

**Témy:**

* ***Keď vonku nasneží***

Charakteristika zimy, zimné športy, šport a zdravie, výtvarné a hudobné činnosti, dramatizácie rozprávok

* ***Mikuláš- priateľ detí***

poznatky o tradíciách, grafomotorika, rozprávanie zážitkov, nácvik piesní a básní, prosociálne správanie, modelovanie, rozvoj hrubej motoriky

* ***Vianočná hudba***

Spievanie kolied, prerozprávanie príbehov, dramatizácia, skrášľovanie triedy, práca s drobným materiálom, oceňovanie a obdarovanie

Január

Obsahový celok: Zimné putovanie...

***Charakteristika:***

*Zimné obdobie je ako stvorené k rozprávkam. Budeme sa hrať, kresliť, hrať divadlo, čítať si, prezerať rozprávkové knižky a ilustrácie. Prostredníctvom rozprávok sa budú deti učiť chápať dobro a zlo, kamarátstvo a spoluprácu, usilovnosť a trpezlivosť a mnoho ďalších vlastností. Pri pobytoch vonku budú deti pozorovať zimnú prírodu, poznávať spôsob života zvierat v zime, poznávať svet ľudí a osvojovať si poznatky o krajine, kde žijú. Naučíme sa zachytiť skutočnosť a vyjadrovať svoje pocity a predstavy pomocou rôznych výtvarných techník.*

**Témy:**

* **Zvieracie postieľky**

Cieľom je rozvíjať vzťah k prírode, zvieratám a ich ochrane, poznávať spôsob života voľne žijúcich živočíchov, vedieť, ako im môžeme pomôcť.

* **Požičiaš mi to?**

Na elementárnej úrovni pochopiť a zdôvodniť, prečo nemusí vec, ktorá je jeho požičať ( zubná kefka, žuvačka..), používať zdvorilostné frázy, obdarúvať, prerozprávať obľúbenú rozprávku, rytmizovanie, kreslenie, výtvarné techniky, opis ilustrácie knihy

* **Kde žijem**

Cieľom je obrátiť pozornosť detí na svoje najbližšie ale aj širšie okolie. Budú porovnávať svoje bydlisko s inými miestami- kde už boli, čo videli, zažili a porovnávať vidiecke prostredie s mestským a spôsob života v nich.

* **Kam ukazuje šípka**

V úlohách rozvíjať zmysel pre priestor a orientáciu na ploche i v priestore. Orientovať sa na štvorcovej sieti, riešiť bludisko, naplánovať trasu cesty, programovať Bee-Bot, vytvoriť vlastnú mapu, alebo cestu do materskej školy.

Február

Obsahový celok: Zima, zima tu je...

***Charakteristika:***

*Aktivity obsiahnuté v obsahovom celku majú deťom sprostredkovať predstavy o čase, chápať elementárne časové pojmy ako sa aj čiastočne orientovať v čase. Spevom, tancom a hrou na hudobných nástrojoch sa deti oboznámia s ľudovým tradíciami a pripravia sa na karneval. V ďalších mnohostranných aktivitách sa budeme oboznamovať s pravidlami bezpečnosti na ceste, osvojovať si poznatky o doprave, budú sa učiť jednať podľa pokynov, dodržiavať pravidlá hry, rozvíjať zmysel detí pre priestor, vnímať že svet je rozmanitý, pestrý, ale má svoje pravidlá.*

**Témy:**

* ***Hodiny tikajú***

dni v týždni, časov pojmy: včera, dnes, zajtra, úlohy na určenie časového sledu, prítomné deje a ich zmeny, jemná motoriky

* ***Uhádni, kto som***

Príprava karnevalu, poznávanie ľudových tradícií, tanečné, výtvarné, hudobno-pohybové zručnosti, rozvoj komunikácie

* ***Ako cestujeme***

Prostredníctvom dopravných hier sa deti oboznámia s elementárnymi pravidlami správania na ceste, chodníku, prechode cez vozovku, s bezpečnosťou, dopravnými prostriedkami, značkami, signalizáciou.

* **Čo je živé**

charakteristika ročného obdobia, prírodné javy, chápanie vzťahov medzi živou a neživou prírodou, skúmanie, experimentovanie, porovnávanie vlastností, pobyty v prírode, počúvanie príbehov, diskusia

Marec

Obsahový celok: Jarné radosti...

***Charakteristika:***

*Marec je mesiacom prebúdzania sa prírody, prípravou na veľkonočné sviatky, ale i mesiacom kníh. Cieľom obsahového celku bude deti oboznámiť s ľudovými tradíciami, rozšíriť ich povedomie a jari , osvojovať si poznatky o živej a neživej prírode, naučiť sa orientovať v encyklopédiách, správne zaobchádzať s knihami a s pomocou dramatizačných činností sa prenesieme do sveta rozprávok a príbehov.*

**Témy:**

* **Od semienka k rastlinke**

Vyjadrenie predstavy o podmienkach klíčenia rastlín, zobrazenie rastlín, sadenie, pozorovanie rastu, diskusia, zloženie rastliny, výtvarné prevedenie, určovanie počtu a triedenie

* **Rozprávku mi rozprávaj**

Rozhovory a diskusie, práca s knihou, triedenie –autor, ilustrátor, postavy, hlavný hrdina, správne zaobchádzanie s knihou, dramatizácia rozprávok, ilustrácia a výroba kníh, vzájomné vzťahy-porozumenie, triedenie obrázkov, dejová postupnosť

* **Cesta vodnej kvapky**

Prečo je voda dôležitá, hry s vodou, odkiaľ prichádza, ako ju využívame, aký by bol život bez vody, počítanie kvapiek a grafomotorické cvičenia, kolobeh vody a jej rozdelenie

* **Tajomstvo vo vajíčku**

Poznávanie symbolov veľkej noci, tradície, zvyky, rozhovory, výtvarné činnosti a aktivity zamerané na jarnú výzdobu a maľovanie vajíčok, hudobné a pohybové činnosti, poznávanie prírody a okolia

Apríl

Obsahový celok: Ako rastie tráva...

***Charakteristika:***

*V rámci realizovaných činností si budú deti osvojovať poznatky o okolitom svete, budú si všímať vplyv človeka na životné prostredie, hodnotiť ho a osvojovať si nové pojmy. Zároveň si budú v praktických činnostiach osvojovať veku primerané zručnosti, chápať význam triedenia odpadkov a škodlivosť znečisťovania prírody. V rámci realizovaných interaktívnych aktivít budú poznávať, rozlišovať a určovať domáce zvieratá a ich mláďatá, učiť sa, kto ku komu patrí, aký z nich má úžitok a pod.*

**Témy:**

* **Zvieracie rodinky**

rozlišovanie a určovanie zvierat, triedenie domácich a ich mláďat, vymenovať podoby a rozdiely, charakteristické rysy, hudobné a výtvarné činnosti , pohybové aktivity, spolupráca, riešenie spoločných úloh práce v skupinách

* **Zo starého nové**

Utvárať ekologické správanie detí, ochrana životného prostredia, chápať čo ho poškodzuje, separovanie odpadu, triedenie podľa materiálu, obnova vecí, ochrana voľne žijúcich zvierat

* **Čo už vieme**

Opakovanie básní, piesní, príprava predškolákov na zápis do ZŠ, grafomotorické činnosti a matematické zručnosti, pohybové aktivity a samoobslužné činnosti

* **Pomocníci na polici**

Všímať si veci dennej potreby, vedieť ich využívať v bežnom živote, charakterizovať ich podstatné vlastnosti, rozširovať slovnú zásobu založenú na obsahovom porozumení významu slov, rozvíjať logické a matematické myslenie

Máj

Obsahový celok: Malý princ ...

***Charakteristika:***

*Ciele a aktivity obsiahnuté v obsahovom celku sú zamerané na prehlbovanie vzťahu k mame, pochopenie významu rodiny, spoločenstva, skupiny či kolektívnu. Pomocou hier a spoločných aktivít budeme rozvíjať prosociálne správanie detí, pripravíme sa na spoločenské a kultúrne podujatie - vystúpenie pre mamu. Rozvoj predčitateľskej gramotnosti. Skúmanie a pozorovanie prírodných javov- svetlo a tieň, teplo a horenie, topenie a tuhnutie, vyparovanie, rozpúšťanie...Zároveň budeme s deťmi diskutovať o rôznych vesmírnych telesách, o Zemi, planétach, Slnku , prírodných javoch.*

**Témy:**

* **Moja Mama**

hry a činnosti na vyjadrenie pocitov, používanie piktogramov a symbolov, rozhovor a diskusia o rodine, jej význame, hudobné a výtvarné činnosti, tvorivé dielne, pozorovanie spoločenstiev.

* **Poslúchaj ma jazýček**

Slovná banka, triedenie písmen a znakov, prezeranie časopisov a priraďovanie obrázkov, vytváranie ilustrácií k danému textu, logopedické cvičenia, riekanky a rečňovanky, grafomotorické cvičenia a pracovné listy, dokončovanie vety a rýmovačky

* **Je tu ešte niekto?**

encyklopédie, makety vesmíru, práca s ikt, prezentácie, pozorovanie hviezd, oboznámenie deti s prístrojmi na sledovanie vesmíru, exkurzia do planetária alebo knižnice, diskusia

* **Zázrak prírody**

Identifikácia predstáv detí o prírodných javoch, pokusy a experimenty, prezentácia a pozorovanie prírody, určovanie zmien a skúmanie, bezpečnosť, magnetizmus, váženie, porovnávanie, záznamové hárky

Jún

Obsahový celok: Letom- svetom...

***Charakteristika:***

*V tomto obsahovom celku deťom vysvetlíme a predstavíme rôzne národnosti, multikultúru, rasy, ale aj zdravotné znevýhodnenia a hendikepy ľudí. Porozprávame sa o meste Žilina, jeho krásach a dominantách, o štátnych symboloch a znakoch. Budeme sa učiť orientovať v mapách, používať kompas a ďalekohľad. V závere mesiaca si pripravíme rozlúčku s predškolákmi a škôlkou.*

**Témy:**

* **Sme rovnakí a predsa iní**

Príprava MDD, škôlkarská olympiáda, diskusia o rôznych rasách, sledovanie prezentácií, triedenie obrázkov, výtvarné a hudobné činnosti, ako pomáhame zdravotne znevýhodneným, vyskúšame hendikepy a život s nimi

* **Moje mesto- Žilina**

Historicky významné objekty, cesta autobusom, spoznávanie okolia, známe prírodné krásy, bezpečnosť na ceste, spolupráca , orientácia v priestore

* **Moja vlasť- Slovensko**

Poznať hlavné mesto, názov štátu, najznámejšie prírodné krásy, pozorovanie, encyklopédie, výtvarné a hudobné činnosti, triedenie a priraďovanie, štátne symboly a hymna, opis ,rozhovor, diskusia

* **Dovidenia škôlka milá**

Opakovanie básní a piesní, upratovanie triedy, rozlúčka s predškolákmi, výlet s rodičmi, opakovanie poznatkov

**učebné zdroje:**

* štátny vzdelávací program pre predprimárne vzdelávanie
* Metodické príručky k vzdelávacím oblastiam Štátneho vzp
* Encyklopédie, detské časopisy a pracovné zošity
* Didaktické pomôcky a hračky
* Interaktívne programy a elektronické licencie